  Виталий Пронин Гужемзэ нылпиос шутэтско ке лагерьёсын, егитъёс кошко форумъёсы, отын выль тодон-валанъёс люкало, проектъёссэс утё. Шаерысьтымы быгатӥсь егитъёс люкаськозы 7-тӥ-10-тӥ инвожое Воткинскысь Галёвое. Россиын ортчозы ог 20 форумъёс.«Достояние республики» форум шаерамы 9-тӥ арзэ ортчылэ ни, отын егитъёс дышетско проектъёс гожъяны но сое дунъясьёс азьын чебер возьматыны. Та форумысен ик тросэз шедё Россиысь «Таврида», «Iволга», «Территория смыслов на Клязьме» но мукет форумъёсы. - Ӵемысь тазьы луэ: егитъёслэн туж усто проектъёссы, нош дунъясьёс азьын сое чебер возьматыны уг быгато, соин ик грант но уг уто, - вера проектъёсын ужась «ФАСТ. Революция» огазеяськонлэн кивалтӥсез Александр Михайлов. - Соин ик «Достояние Республики» форумын ми ӵапак талы бадӟым саклык висъяськомы. Форуме вуозы мукет улосвылъёсысь 9 куноосмы, пӧлазы вань «IВолга» форумысь ӧнерчиос но, соос егитъёсты дышетозы, малпанъёссэс дунъялозы. Туэ ужрадэ 30 аресозь 300 егитъёсты возьмало. Соос 10 пӧртэм ӧръёсъя ужалозы: ужбергатон, лулчеберет, спорт, сӧсыр адямиосын ужан, улон котрыез чеберматон но мукет. Тужгес усто малпанъёсын егитъёс мынозы «Таврида» но «iВолга» форумъёсы. Вераны кулэ, кылем арын Россиысь та вылем ужрадъёсы вуылӥзы 186 егитъёсмы, асьсэ проектъёсынызы дорамы соос 5,5 миллион манет вайизы, озьыен, ӧжытлы ке но улонмес воштӥзы. Кылсярысь, Ижысь Е. Шиляев кылбурчиослы ужрадъёс радъяны быгатӥз, матысь дыре книга но поттозы, сукыр нылаш Елена Суслопарова ачиз кадь ик адямиос понна туризмез но спортэз азинтыны дэмлаз, Юкаменскысь Алексей Старков ёрос кивалтэтэз адямиослы матэгес карон вылысь ужрадъёс лэсьтылэ. Оскиськомы, таӵе форумъёсы вуылыса, туэ тросгес егитъёслэн малпанъёссы зэмалозы. Мария Векшина  